# EMNEPLAN - E 4 Arbeid i barneverntjenester

# del 1

## Inngår i studieprogram Bachelor barnevern.

## Emnenavn (bokmål) Arbeid i barenverntjenester.

## Emnenavn (nynorsk) Arbeid i barneverntjenester.

## Emnenavn (engelsk)

Child welfare work.

## Emnekode (FS) 070-E4Emnenivå Bachelorgrad, 2. syklus

## \* Emnets omfang og organisering

* Antall studiepoeng: 30
* Antall semester: 1
* Undervisningsspråk: Norsk
* Organisering av emnet: Campusbasert

EMNEPLAN – E 4 Arbeid i barneverntjenester

del 2

Faglig innhold i emnet

Emne 4 bygger på de foregående emnene i studiet, og studentene skal med dette kunnskapsgrunnlaget som basis jobbe med å foreta barnevernfaglige analyser og vurderinger. I dette emnet tilegner studentene seg kunnskap om ansvarsområder og organisering av barneverntjenester. De skal sikre at barn og unge som lever under forhold som kan skade deres helse og utvikling får nødvendig hjelp, omsorg og beskyttelse til rett tid. Sentralt i emnet er derfor utvikling av kompetanse i saksbehandling, samt oppfølging og evaluering av tiltak. Emnet er bygd opp omkring saksgangen i en barnevernssak. Gjennom arbeid med ulike case og praksisnære problemstillinger jobber studentene med barnevernfaglig undersøkelse og tiltaksarbeid. Det legges vekt på at studentene skal kunne anvende juridisk og og annen faglig kunnskap på praktiske barnevernfaglige problemstillinger og redegjøre både muntlig og skriftlig for sine faglige vurderinger. Arbeid i barneverntjenester stiller store krav til barnevernspedagogens relasjonskompetanse og evne til å håndtere komplekse og sammensatte problemstillinger, der både barn og foreldre kan være i sårbare situasjoner. Relasjons- og samhandlingskompetanse fremstår derfor som sentral i dette emnet. Sentralt er også kunnskap om og evne til å samarbeide med andre profesjoner og tjenester. Studentene utvikler innsikt i hvordan samfunnsbetingelser og strukturelle forhold innvirker på individer og forståelse for at normene for barneoppdragelse og familieliv varierer. Gjennom emnet utvikler studentene innsikt i det biologiske prinsipp, prinsippet om barnets beste og mildeste inngreps prinsipp samt tilrettelegging for barns deltakelse og innflytelse i egen sak.

Emnet består av tre hovedtemaer. Hovedtemaene blir flettet sammen og danner en integrert helhet som det arbeides med gjennom hele emnet. På den måten videreutvikles den samlede kompetansen til studentene i tråd med læringsutbyttebeskrivelsene.

**Tema 1: Barnets behov og omsorgssituasjon**I dette temaet legges det vekt på at studentene kan vurdere barn og unges behov og omsorgssituasjon. Studentene utvikler en forståelse for komplekse årsaksforhold som ofte ligger til grunn når det er behov for å gripe inn overfor barn, unge og deres familier. De tilegner seg også kunnskap om hvordan forhold i og rundt barnet, foreldrene og samfunnet påvirker og samspiller med hverandre. Det legges også her vekt på ressursorientering, samspill og utviklingsstøttende omsorg.
Temaet anvender og bygger videre på kunnskap fra tidligere emner. Det legges vekt på prinsippet om barnets beste, det mildeste effektive inngreps prinsipp, det biologiske prinsipp, omsorgskompetanse og omsorgssvikt, traumeforståelse og traumeatferd, marginalisering, resiliens, rusmisbruk, foreldrefunksjoner, kulturforståelse og juridisk kunnskap. Det vil som en videreføring av tidligere emner bli arbeidet med ulike perspektiver på barn og unges psykiske og fysiske helse og hvordan vanskelige omsorgssituasjoner kan påvirke barn og unges utvikling og livssituasjon. I dette temaet ses slike perspektiver i sammenheng med oppfølging og evaluering av tiltak etter Barnevernloven: Hjelpetiltak, omsorgsovertakelse, hasteflyttinger og atferdsplasseringer.

**Tema 2: Forsvarlig saksbehandling**I dette temaet utvikler studentene en forståelse for barnevernets ansvarsområder og organisering, og de tilegner seg kunnskap om forsvarlig saksbehandling i lys av Barnevernloven og Forvaltningsloven. Det legges vekt på at kravet til forsvarlighet er en rettslig standard som gjelder for hele barnevernets virksomhet, inkludert tjenestenes saksbehandling. Studentene setter seg inn i hva forsvarlighetskravet innebærer. De utvikler kunnskap om og ferdigheter i forsvarlig saksbehandling knyttet til barnevernets arbeid med melding, undersøkelse, valg av tiltak samt oppfølging og evaluering av tiltak. I dette arbeidet må studentene kunne benytte digitale verktøy og ta i bruk og vurdere grunnlaget for ulike kartleggingsverktøy. Forsvarlig saksbehandling forutsetter også medvirkning, samarbeid og faglig og etisk forsvarlig dokumentasjon. Det legges vekt på at forsvarlighetskravet gjør det nødvendig å holde seg oppdatert gjennom fagkunnskap, faglige anbefalinger og forskning. I dette temaet utvikler studentene også en forståelse for at førende ideologi- og verdioppfatninger i samfunnet vil prege oppfatningen av hva god barnevernfaglig praksis er. Studentene må kunne identifisere verdikonflikter og forholde seg til etiske dilemmaer i arbeidet med sakbehandling. Det legges også vekt på en forståelse av at arbeid med omsorgsvurdering er av inngripende karakter. Dette fordrer at studentene blir bevisste på barnevernspedagogers ansvar for å unngå negativ maktutøvelse, og at de kan kommunisere med barn, unge og deres foresatte i sårbare situasjoner.

**Tema 3: Oppfølging og evaluering av tiltak**I dette temaet lærer studentene om oppfølging og evaluering av de tiltakene som er iverksatt. Det legges vekt på miljøterapeutisk arbeid, oppfølging og evaluering av samvær, veiledning til og oppfølging av biologiske foreldre og fosterforeldre og vurdering og initiering av tilbakeføring. Sentralt er også arbeid med ettervernstiltak. Samarbeid med barn, unge og deres foresatte samt øvrig hjelpeapparat er en viktig del av dette arbeidet og inngår derfor som en vesentlig del av temaet.

Forkunnskapskrav
Emnekarakter er en forutsetning for å kunne følge studieprogresjonen. Hovedregelen er at studenter som ikke har bestått foregående emne etter andre forsøk i gjeldende studieår ikke kan fortsette i planlagt studieprogresjon. Studenten må vente til neste ordinære gjennomføring av det emnet som ikke er bestått. I praksis innebærer det at studenten går ut av studieprogrammet og fortsetter i neste årskull.

Læringsutbytte

Etter fullført emne er det forventet at studentene:

**Kunnskap**

* Har bred kunnskap om barnevernets ansvarsområder og organisering
* Har bred kunnskap om Barnevernloven med forskrifter og Forvaltningsloven
* Har bred kunnskap om prinsippet om barnets beste, det mildeste effektive inngreps prinsipp og det biologiske prinsipp
* Har bred kunnskap om samspill og utviklingsstøttende omsorg
* Har bred kunnskap om ulike former for omsorgssvikt, årsaksforhold og mulige konsekvenser for barns helse og utvikling
* Har bred kunnskap om melding, undersøkelse, tiltak, oppfølging og evaluering av tiltak som elementer i forsvarlig saksbehandling
* Har kunnskap om forhold i og rundt familien som kan påvirke barnets situasjon

**Ferdigheter**

* Kan utføre saksbehandling etter Barnevernloven og Forvaltningsloven
* Kan anvende forskningskunnskap, erfaringsbasert kunnskap og kunnskap fra barn, unge og familier for å utrede barn og unges omsorgssituasjon og tilrettelegge hensiktsmessige tiltak
* Kan foreta faglig og etisk forsvarlig dokumentasjon i saksbehandling
* Kan legge til rette for barns medvirkning og foreldresamarbeid i saksbehandling og tiltaksutvikling samt kommunisere og samhandle med barn, ungdom og familier i krise- og konfliktsituasjoner
* Kan inngå i tverrfaglig samarbeid
* Kan anvende digitale verktøy i saksbehandling
* Kan gjøre rede for og drøfte begrepene omsorgskompetanse, omsorgssvikt, prinsippet om barnets beste, det mildeste inngreps prinsipp, det biologiske prinsipp, forsvarlig saksbehandling
* Kan redegjøre muntlig og skriftlig for faglige vurderinger og skjønn knyttet til omsorgssituasjon, omsorgskompetanse og omsorgssvikt

**Generell kompetanse**

* Kan utvikle og evaluere tiltak på basis av barnevernfaglig kunnskap og skjønnsvurderinger
* Har innsikt i etiske dilemmaer og kan identifisere verdikonflikter i praktisk barnevernsarbeid
* Har innsikt i og kan diskutere hvordan verdier og normer påvirker våre vurderinger av hva som er god omsorg
* Har innsikt i og kan diskutere dilemmaer som oppstår der rett til privat- og familieliv står i konflikt med barnets rett til beskyttelse og omsorg
* Kan gjenkjenne og diskutere det vitenskapsteoretiske grunnlaget for ulike kartleggingsverktøy i barnevernfaglig arbeid og skille mellom kartlegging og vurdering/analyse

Læringsaktiviteter

Det er varierte undervisnings- og læringsformer i emnet. Denne variasjonen er begrunnet i at studenter lærer på ulike måter og at læringsformene må tilpasses tematikk. Overordnet benyttes blended learning (blandet læring) som tilnærming. Det betyr at ulike læringsformer og læringsressurser som for eksempel lærerstyrt undervisning, studentaktive læringsformer og digitale ressurser, kombineres. Det legges til rette for omvendt undervisning i emnet. Den digitale læringsstien «Gangen i en barnevernssak» strukturerer oppbyggingen av og progresjonen i emnet. I tillegg vil det være forelesninger og besøk i og fra felt.

Emnet har følgende læringsaktiviteter:

* **E-forelesninger** innenfor hvert tema i emnet. Disse forelesningene er ment som grunnlag for diskusjon og refleksjon som foregår i dialog mellom lærer og studenter på studiestedet. Dette gir studentene mulighet til å forberede seg for så å kunne reflektere sammen i plenum og i studiegrupper. Hensikten med denne læringsformen er å øke studentaktiviteten og legge til rette for danningsprosesser og dybdelæring. Slike forelesninger inngår som en vesentlig del av den digitale læringsstien Gangen i en barnevernsak.
* **Seminarer**

*Oppstartsseminar***.** Emnet innledes med et seminar som presenterer planer,
krav og forventinger. Hensikten med dette er å tydeliggjøre gjensidige forpliktelser, avklare forventninger, skape forutsigbarhet for studentene og begrunne valg som er gjort.

*Skriveseminar* med veiledning. Studentene jobber i dette seminaret med dokumentasjon knyttet til saksbehandling, tiltaksutvikling og evaluering. Seminaret er knyttet til de skriftlige arbeidskravene.

*Framleggsseminar.* Dette seminarer er konsentrert om faglige framlegg som gjennomføres av studentene i grupper. Målet med dette seminaret er å oppøve kompetanse knyttet til muntlig formidling, refleksjon og diskusjon omkring ulike problemstillinger i saksbehandling. Studentene gir hverandre tilbakemelding både på fremstilling og faglig innhold.

*Eksamensforberedende seminar.* Emnet avsluttes med et seminar der studenter og emneansvarlig i fellesskap oppsummerer emnets sentrale temaer og begreper. Hensikten med dette seminaret er å trekke tråder og samarbeide om å tegne et helhetlig bilde av emnets sentrale tematikk. Her presenteres også vurderingskriterier for eksamen i emnet.

* **Grupper**

*Studiegrupper.* Dette er grupper der studentene samarbeider om gitte arbeidsoppgaver og om å tilegne seg, diskutere og forberede presentasjon av fagstoff. Slike grupper benyttes gjennom hele emnet. Formålet med gruppene er å skape et forum for kunnskapsanvendelse, diskusjon og refleksjon. Gruppearbeidet vil således være en viktig forberedelse til eksamen og et ledd i å nå forventet læringsutbytte.

 *Profesjonsgrupper.* I disse gruppene er ferdighetstrening og refleksjon omkring krav til profesjonsutøvelse og utvikling av egen profesjonelle kompetanse det sentrale. Det gjennomføres to møter i disse gruppene med veileder i dette emnet. Hensikten med disse gruppene er å sikre utvikling av en langsgående profesjonell kompetanse gjennom hele studieløpet.

* **Selvstudium** omfatter e-forelesninger, lesing av pensum og arbeid med arbeidskrav/oppgaver. Slike læringsressurser er ment som strukturhjelp i selvstudium, som bidrag til kobling mellom teori og praksis og som forberedelse til læringsaktiviteter på studiestedet.
* **Faglige arbeidskrav**. Det er tre obligatoriske arbeidskrav i emnet. Disse gir retning på selvstudiet og er et ledd i å at studentene skal nå læringsutbyttet for emnet. Studentene får tilbakemelding på arbeidskravene. Denne formative vurderingen er ment som fremovermelding med fokus på videre læring (se vurdering).
* **Refleksjonsnotat.** På slutten av emnet skriver studentene et obligatorisk notat som skal omhandle refleksjon over a) utvikling av egen profesjonell kompetanse b) hva som fremmer egen læring. Dette notatet er et ledd i å bevisstgjøre studentene mht. egen profesjonsutøvelse og læring. Notatet er ikke gjenstand for vurdering. Notatet skrives i alle emner.

Praksisstudier

Praksisstudiene i dette emnet er på fire uker. I tillegg kommer til sammen en uke med forberedelse og etterarbeid. Studentene skal gjennomføre praksisstudier knyttet til saksbehandling, tiltaksutvikling og evaluering. Primærarena for praksisstudiene i dette emnet er barneverntjenester.

Deltagelse/Obligatoriske arbeidskrav

[Det er](https://lovdata.no/dokument/SF/forskrift/2018-06-15-1090) krav om minimum 80 prosent deltakelse i obligatoriske aktiviteter som seminarer, plenumsdiskusjoner, gruppearbeid, ferdighetstrening, prosjektarbeid, praksisstudier og ekskursjoner. Begrunnelsen for kravet om obligatorisk deltakelse er at disse læringsaktivitetene innebærer læring, samarbeid og faglig dialog som er vesentlig for utvikling av en sammensatt profesjonell kompetanse. Det forutsettes at studentene møter forberedt til obligatoriske aktiviteter og har tilegnet seg den kunnskapen som er nødvendig for å kunne være aktive deltakere i slike læringsaktiviteter. Det framkommer av timeplanen hva som er obligatorisk i dette emnet.

Arbeidskrav og innleveringer

Arbeidskravene, to skriftlige og et muntlig, må være vurdert til godkjent før studentene kan gå opp til eksamen i emnet.

Refleksjonsnotatet er obligatorisk og må være levert inn før emnet som helhet kan godkjennes.

Detaljert informasjon om arbeidskravene legges ut i emnerommet i Canvas.

Vurderingsformer

Det er tre obligatoriske arbeidskrav i emnet. Disse vurderes til godkjent/ikke godkjent. Som et ledd i den formative vurderingen, gis det tilbakemelding på arbeidskravene.

Emnet avsluttes med en 5 dagers individuell hjemmeeksamen som utgjør karakteren i emnet og blir oppført på vitnemålet. Denne eksamensformen er valgt for å fremme selvstendig arbeid med skriftlig dokumentasjon og formidling knyttet til arbeid i barneverntjenester. Eksamen har et omfang på 3000 ord +/- 10 prosent. Innholdsfortegelse og litteraturliste inngår ikke i ordtellingen. Studentene skal benytte USNs mal for oppgaveskriving. Oppgaven skal leveres med kandidatnummer.
Det gis graderte karakterer A-F, der E er laveste ståkarakter.

Hjelpemidler til eksamen

Alle.

Annet

Litteratur

Utarbeides høsten 2019

\* Godkjent emneplan

Endringsbeskrivelse